বাড়িতে কেউ একা থাকলে,  এখন নিরাপত্তা কোথায়?  খাস কলকাতা  সেখানেও ওত্‍ পেতে রয়েছে বিপদ। খুন-জখম, চুরি-ডাকাতি এখন যেন জলভাত হয়ে গিয়েছে। একের পর এক অপরাধ। বিশেষ করে, এখন টার্গেট হচ্ছেন প্রবীণরা। সেই তালিকাতেই এবার যোগ হল  লেকটাউনের মধু জৈনের নাম। 
 ওয়েব ডেস্ক: বাড়িতে কেউ একা থাকলে,  এখন নিরাপত্তা কোথায়?  খাস কলকাতা  সেখানেও ওত্‍ পেতে রয়েছে বিপদ। খুন-জখম, চুরি-ডাকাতি এখন যেন জলভাত হয়ে গিয়েছে। একের পর এক অপরাধ। বিশেষ করে, এখন টার্গেট হচ্ছেন প্রবীণরা। সেই তালিকাতেই এবার যোগ হল  লেকটাউনের মধু জৈনের নাম।  অর্থের অভাব নেই। ঘর ভর্তি দামী জিনিস পত্র। অভাব শুধু স্বজনের। ছেলে-মেয়ে পেশার খাতিরে বিদেশে। অথবা হয়ত বিয়ের পর বাইরে। ফ্ল্যাট আগলে পড়ে রয়েছেন বৃদ্ধ-বৃদ্ধা। নিঃসঙ্গ। এই ছবি এখন শহরের পাড়ায় পাড়ায়। আর এই প্রবীণরাই বারবার পড়ছেন দুষ্কৃতীদের নিশানায়।  ডিসেম্বর, ২০১৩, পাটুলি- সম্পত্তি নিয়ে বিবাদ। পাটুলিতে খুন শঙ্করপ্রসাদ রায়। প্রমাণ লোপাটে চৌবাচ্চার ভিতর বৃদ্ধর দেহ রেখে চারদিকে কংক্রিটের গাঁথনি দিয়ে দেয় আততায়ী। ডিসেম্বর, ২০১৪, যতীন দাস রোড- দক্ষিণ কলকাতার যতীন দাস রোডে ফ্ল্যাট থেকে উদ্ধার বৃদ্ধা কমলা মিন্ত্রির  রক্তাক্ত মৃতদেহ।  টাকার লোভে খুন করা হয় তাঁকে। গ্রেফতার পরিচারক। ৫ ফেব্রুয়ারি, ২০১৬, তালতলা- খুন হন বছর পঁয়ষট্টির আলো মজুমদার। একাই থাকতেন ডক্টরস লেনের বাড়িতে। দশদিনের মাথায় খুনের রহস্যভেদ। গয়না ও টাকার লোভেই বৃদ্ধাকে খুন করে, নিহত আলো মজুমদারের ভাইয়ের শ্যালিকা। কখনও অতি বিশ্বস্ত পরিচারক বা পরিচারিকা। কখনও বাড়িতে কাজ করতে আসা মিস্ত্রি। কখনও হয়ত নিকটাত্মীয়রাই। বার বার নিশানায় এই অসহায় প্রবীণরা। রক্ষাকবচ কোথায়? নিরাপত্তার দায় কার? প্রশ্ন অনেক। কিন্তু জবাব!... নেই।